《题高且园指画虢国夫人夜游图追次坡翁韵》
清代·商可

阿瞒西幸乘青骢，渔阳鼙鼓来猪龙。当时酿祸由妃子，五家甲第连离宫。

八姨姽婳如春柳，紫丝双鞚纤纤手。璧月多情照丽人，钿钗已化长安尘。

画师解得娥眉意，不带南都粉黛痕。薰天贵戚原非古，西市门深芳草路。

宝炬香车莫近前，丞相耽耽气如虎。

作者简介：商可，字长白，会稽人。盘长女，同县王氏聘室。有《昙花一现集》。